ญี่ปุ่นบุกไทยสนเปิดสาขาขยายแบงก์
ทุนธนาคารญี่ปุ่น เล็งลงทุนตั้งสาขาในไทยมากขึ้น
5 พ.ค. 2555

ทุนธนาคารญี่ปุ่น เล็งลงทุนตั้งสาขาในไทยมากขึ้น 
วันที่ 4 พ.ค. นายโชสะบุโร จิมิ รัฐมนตรีพิเศษประจำสำนักงานคณะรัฐมนตรี และรัฐมนตรีดูแลการปฏิรูปกิจการไปรษณีย์ ได้เข้าพบ น.ส.ยิ่งลักษณ์ ชินวัตร นายกรัฐมนตรี โดย นายจิมิ กล่าวระหว่างหารือว่า ธุรกิจสถาบันการเงินและการธนาคารของญี่ปุ่น สนใจที่จะลงทุนตั้งสาขาเต็มรูปแบบในไทยมากขึ้นกว่าที่เป็นอยู่ 
ขณะที่ น.ส.ยิ่งลักษณ์ กล่าวว่า เรื่องของการตั้งสาขาธนาคารญี่ปุ่นในประเทศไทยนั้น ทราบว่าธนาคารแห่งประเทศไทย (ธปท.) มีนโยบายที่จะออกใบอนุญาตให้สถาบันการเงินต่างๆ ประมาณกลางปีหน้า ซึ่งเป็นไปตามกรอบแผนแม่บททางการเงิน
นายจิมิ กล่าวว่า ญี่ปุ่นยังมีความสนใจร่วมมือกับไทยในการพัฒนาระบบสาธารณูปโภค ทั้งรถไฟฟ้าความเร็วสูง การพัฒนาสายรถไฟในกรุงเทพมหานคร (กทม.) การพัฒนาระบบดิจิตอลทีวี และการพัฒนาระบบเตือนภัยธรรมชาติในประเทศไทย 
ทั้งนี้ ได้นำเสนอว่า ญี่ปุ่นมีเทคโนโลยีที่ก้าวหน้าจึงอยากจะให้รัฐบาลไทยพิจารณานำเทคโนโลยีเหล่านี้มาใช้ ซึ่งทางญี่ปุ่นยินดีที่จะสนับสนุนในเรื่องนี้อย่างเต็มที่ 
นอกจากนี้ น.ส.ยิ่งลักษณ์ กล่าวถึงความคืบหน้าในการป้องกันอุทกภัยในเขตนิคมอุตสาหกรรม ว่าในขณะนี้มีการก่อสร้างเขื่อนป้องกัน และปรับระดับถนนเพื่อป้องกันเขตนิคมอุตสาหกรรม 
นายจิมิ กล่าวเสริมว่า ระบบการประกันภัยของไทยมีขนาดใหญ่ และชื่นชมในความพยายามของรัฐบาลไทย ในการสร้างและพัฒนาการประกันภัยพิบัติ